SEVCAN Number Plate | Regtransfers.co.uk
Results for SEVCAN
'SEVCAN' Look-a-likes (2)
Alternative 'SEVCAN' Registrations (2) Wanneer ís Jessie se foon dan gekraak? | Netwerk24
Wanneer ís Jessie se foon dan gekraak?
Deur Dawie Boonzaaier 07 April 2019 00:47
Dis nie net joernaliste wat deurloop onder die giftige tong van Jessie Duarte, adjunk-sekretaris-generaal van die ANC, nie.
Neeshan Balton, die uitvoerende direkteur van die Ahmed Kathrada-stigting, sê die afgelope week hy was ook al die teiken van Duarte se vurige taalgebruik.
Jessie Duarte, adjunk-sekretaris-generaal van die ANC, lees eNCA se joernalis Samkele Maseko die leviete voor.
Balton het Woensdag op Politicsweb geskryf hy was onder diegene wat die afgelope tyd “aggressiewe” e-posse en teksboodskappe van Duarte gekry het.
Duarte het egter wal gegooi en aangevoer kuberkrakers het haar e-pos en selfoon onder hande gehad. Balton is skepties hieroor.
“Wat my bekommer, is dat soortgelyke boodskappe vanaf me. Duarte se toestelle gestuur is, lank voor die aankondiging van die krakery op 28 Maart 2019,” het Balton geskryf. “Ek het in Februarie 2019, sowel as laat 2018, boodskappe vanaf ’n me. Duarte gekry wat wissel van aggressief tot beleef.
“So vroeg as 2015 is e-posse vanaf me. Duarte se adres na my en mnr. (Ahmed) Kathrada gestuur waarin daar aanstoot geneem word omdat die Ahmed Kathrada-stigting, waar ek as uitvoerende direkteur dien, die ANC na ’n gespreksreeks genooi het wat verskillende politieke partye ingesluit het. Me. Duarte meen die ANC moet nie ’n platform met regse organisasies en anargiste deel nie.”
Volgens Balton was die persoon wat die e-pos gestuur het ook geaffronteer omdat die gespreksreeks “Lost in Transformation” genoem is omdat dit kwansuis die “narratief” van sekere opposisiepartye weerspieël. Balton het ook boodskappe gekry wat laat verlede jaar en in Februarie vanjaar aan hom gestuur is waarin die persoon wat op die oog af Duarte was, aanvalle uitvoer op Barbara Hogan, voormalige minister van openbare ondernemings en vrou van Kathrada, en op die ANC-veteraan Cheryl Carolus.
Eers is Hogan aangeval oor haar getuienis voor die Zondo-kommissie. Hogan en Carolus is ook vanaf ’n vreemde nommer aangeval oor hul uitlatinge verlede naweek by ’n gedenkdiens van Kathrada se dood.
Carolus en Hogan het glo onder meer gesê Suid-Afrikaners moet help keer dat van die “tsotsi’s” op die ANC se kandidatelys die parlement haal in die Mei-verkiesing.
Die ANC se vroueliga het die twee agterna gestriem en “patriargale prinsesse” genoem.
Balton sê die kritiek wat aan hom gestuur is, was in dieselfde trant as die vroueliga se veroordeling.
Hogan en Carolus is albei raadslede van die Ahmed Kathrada-stigting.
Balton het vroeër in ’n radio-onderhoud gesê die persoon wat die boodskappe aan hom gestuur het, wou duidelik die stigting boelie. Hy sê hy het die brief geopenbaar sodat die onus op die ANC kan rus om te verklaar of hierdie boodskappe van Duarte af kom of nie.
Balton sê Duarte het hom daarna gekontak en gevra vir ’n vergadering met die stigting se raad. Die raad sal Maandag oor haar versoek besluit.
Duarte sê as sy op Balton se uitlatings reageer, word sy deel van die “misleidende taktiek”.
“Mnr. Balton alleen weet hoekom hy die boodskappe openbaar gemaak het,” sê Duarte. “Ja, my e-pos is gekraak. My foon bevat ook nie die boodskappe waarna hy verwys nie. Ek het al in Februarie vir hom geskryf en hy het nie gereageer nie.”
Balton het die rubriek geskryf ’n dag nadat Duarte op ’n mediakonferensie teen die eNCA-joernalis Samkele Maseko uitgevaar het en hom daarvan beskuldig het dat hy die ANC aanval.
Meer oor: Cheryl Carolus | Barbara Hogan | Neeshan Balton | Jessie Duarte | Aanvalle | Anc
Beskerm vierde stand teen sulke aanvalle
Duarte ‘kan nie oor vrae dikteer’ – Sanef
KYK: Joernalis het Duarte nié geboelie, sê eNCA